‘Dis óf ek óf stabiliteit’ – WilliamsRandall Williams (Foto: DA) Randall Williams wou nie hê die politieke onstabiliteit wat in Johannesburg en Ekurhuleni heers moes na Tshwane oorspoel nie. Hy het daarom besluit om eerder sy bedanking as burgemeester van Tshwane in te dien. Williams het Maandagoggend gesê een van sy kerndoelwitte as burgemeester was nog altyd om die stabiliteit van die veelparty-koalisie in Tshwane te verseker. “Ek bedank vandag omdat ek glo dit is in die beste belang vir die voortgesette stabiliteit van die koalisie in die stad,” het hy verduidelik. Williams se bedanking volg weke nadat ŉ verslag van die ouditeur-generaal (OG), waarin ŉ negatiewe bevinding oor die stand van die Tshwane-metroraad se finansies gemaak word, uitgelek het. ŉ Negatiewe bevinding beteken die instelling se finansiële state bevat wesenlike wanvoorstellings wat nie tot spesifieke bedrae beperk is nie, of dat wanvoorstellings ŉ wesenlike gedeelte van die finansiële state verteenwoordig. Williams het intussen onderneem dat daar ŉ behoorlike ondersoek na die verslag se bevindings gedoen sal word. Samwu, die vakbond vir munisipale werkers, in Tshwane hou Williams verantwoordelik. John Steenhuisen, federale leier van die DA, sê egter nou Williams het as burgemeester die metro se finansies gestabiliseer in die nasleep van die ANC se wanbestuur wat die stad eindelik met ŉ tekort van R4 miljard gelaat het. Steenhuisen sê Williams en sy span het hard daaraan gewerk om dienslewering in die stad te prioritiseer en voortgesette finansiële stabiliteit te verseker. “Die uitdagings het soms onoorkomelik gelyk, maar hy het nooit sy hande van die wiel afgehaal nie,” sê Steenhuisen oor Williams. Solly Msimanga, Gautengse leier van die DA, het op sy beurt vanoggend gesê Williams het die inwoners van Tshwane se behoeftes eerste gestel in ŉ dikwels onstuimige politieke omgewing. “Die feit dat hy bereid is om terug te staan om stabiliteit in die metro te verseker spreek boekdele van sy toewyding aan die inwoners sowel as die politieke proses.”